Heger, Eduard, podpredseda vlády a minister financií SR (2020-07-14):
Ďakujem veľmi pekne, pán predsedajúci. Dámy a páni, čo iné sme mohli čakať? Teraz ste videli v priamom prenose to, čo sa tu bude diať najbližšie štyri roky. Páni zo SMER-u sa nás budú snažiť presvedčiť o tom, ako oni tu krásne a perfektne hospodárili, ako nechali krajinu v úžasnom stave a budú mať sami problém, aby uverili tomu, čo budú hovoriť. Pretože naozaj tomu sa uveriť nedá. O to viac, keď už dnes sedíme na tých rezortoch a vidíme, čo sme tam našli. Ja len s údivom norm... s údivom počúvam tieto reči a normálne žasnem nad tým, čo je, čo je možné vyjsť z úst človeka, ktorý sedel na ministerstve financií a keď používa slová, ako zbúchali ste rozpočet za tri hodiny. Páni a dámy, bolo zvykom minulých vlád v rozpočte veci skrývať, tajiť, kamuflovať a, žiaľ, aj klamať. Toto je pravda o rozpočtoch predchádzajúcich vlád. My sme v skrátenom legislatívnom konaní a k tomu mala byť rozprava, ale pán exminister Kamenický potreboval povedať trošku viac a vyprázdnil si, alebo teda asi to zopakuje ešte v prvom, pri prvom čítaní, ale to je úplne v pohode, to je úplne v pohode. Kľudne si to tu môžme zopakovať viackrát, aby sme naozaj mohli sa započúvať do tých slov a pochopiť, že klamstvo je ich naozaj pracovný nástroj. Musíme si však povedať, že rozpočet na rok 2020 je rozpočet pána Kamenického. To je jeho rozpočet. My ho len opravujeme a novelizujeme. Novelizujeme ho o chyby, ktoré nastali. A nebuďme naivní. Dobre vieme, čo hovorila Rada pre rozpočtovú zodpovednosť ešte koncom minulého roka k tomuto rozpočtu, že riziká toho rozpočtu sú dve miliardy, dve miliardy. My sme však zistili, keď aj ministri prišli na jednotlivé rezorty a povedali, toto nám nedali do rozpočtu, takúto položku nám nedali do rozpočtu. A to všetko len preto, aby sa zmestili do 0,5 % HDP deficitu, ktorý museli splniť, pretože dnes už vieme, že Európska komisia by im dala nevyhovujúcu známku z rozpočtu. To je dnes už známa vec. Sám pán exminister Kamenický priznal vlastne aj v, hneď po tom, ako sme nastúpili do parlamentu my, že musel hamovať, keď zostavoval rozpočet, lebo by sa nezmestil do toho pol percenta, a preto tam musel robiť rôzne psie kúsky. Čiže hovoriť o tom, že rozpočet bol zbúchaný za tri hodiny, to môže fakt povedať buď človek, ktorý úmyselne klame, alebo nerozumie rozpočtu. Ja si nemyslím, že by pán Kamenický nerozumel rozpočtu, preto si myslím, že úmyselne klame. Uráža tým úradníkov, ktorí na tom poctivo pracujú. A on dobre vie, ktorí to sú, a je mi to veľmi ľúto, že uráža vlastných úradníkov, ktorí pod ním pracovali veľmi svedomito na to, aby zostavili aj ten, v úvodzovkách, zázračný alebo rozpočet plný ilúzií, ktorý sa tu, ktorý tu predstavil minulý rok pán exminister. To isté hovoriť o tom, že zvalíme, že chceme niečo zvaliť na SMER? Prosím vás, my tu nič nezvaľujeme na SMER. My len hovoríme pravdu, my len ukazujeme, ako to naozaj je. Takže... Povedať, že takýto rozpočet ste mohli dať už v marci? Ako naozaj? Naozaj, pán exminister? (Reakcia z pléna.) Osem miliárd výdavkov, akože asi si treba prečítať všetko, čo tam je napísané, pretože, a čítať s porozumením. Tam je jasne napísané, kde tie sumy sú zvýšené. A o tom sa budeme baviť v prvom čítaní, ale už ste nevydržali, už ste si museli ko... musíte si, museli povedať, aby ste sa vyvinili, lebo to je to, čo tu budeme počúvať. Vy-vi-ňo-va-nie sa, ale, žiaľ, pravda nepustí. Taký, taký zaujímavý ešte dovetok, ktorý ste dali, som sa tiež na tom pobavil. Ministerstvá budú šetriť 10 % vo svojich výdavkoch. Pán exminister, hovorili sme o budúcom roku, o budúcom roku. Ak budete počuť, počuť, pozorne počúvať, čo hovorím, nebudete musieť rozprávať potom takéto nezmysly. Vy idete rozprávať o tom, ako sa niečo robí a ako sa niečo nerobí. Tak sa pozrime na to, koľkokrát ste vy splnili svoje ciele rozpočtové, už len keď si pozrieme za posledných šesť rokov. Raz? Päťkrát ste nesplnili? A to ste mali hojné roky, kde príjmy boli vyššie ako, ako plánované. Takže počúvať od vás, ako sa niečo robí a ako sa niečo nerobí, je úplne komické. A môžte tu používať metafory ako vata, teplovzdušný balón alebo čokoľvek, pretože vy vyslovene chcete a hráte na city ľudí, ktorí tomu rozpočtu nerozumia a potrebujete ich oklamať. Tak ich kľudne klamte. Toto je váš spôsob, ktorý tu robíte, sme naňho boli zvyknutí za posledných 14 rokov, kedy ste vládli. Neprekvapuje nás, že to budete robiť aj najbližšie štyri roky, neprekvapuje nás, že sa budete snažiť vyviniť, s tým musíme žiť, ale na to sme pri vás, samozrejme, zvyknutí. My chceme zo Slovenska urobiť krajinu, kde sa bude dobre žiť, a preto aj tento, túto novelu vášho rozpočtu musíme opraviť o chyby, ktoré ste tam schválne dali, ktoré ste; len preto, aby ste boli za pekných, aby ste mohli si napísať 0,5 % HDP. Veď si dobre pamätáme, ako ste rok predtým priniesli tu v parlamente rozpočet s nulou. Potlesky, objatia, radosť. Ako dopadol? 1,2 mld. ste sa sekli? Či 1,3 miliardy? Tak prosím vás, ako vy tu idete rozprávať? Naozaj komické. Takže, dámy a páni, jedná sa o skrátené legislatívne konanie práve z dôvodu korony. Poprosím vás o podporu, aby sme mohli opraviť tento rozpočet, zapracovať doňho položky, ktoré vznikli z prognóz. Tieto prognózy prešli makrovýborom aj daňovým výborom. Členovia týchto výborov ich považujú za realistické, na základe toho boli napočítané výdavkové položky. Samozrejme, nikto dnes nemá krištáľovú guľu a nevieme, ako bude vyzerať presne budu... teda druhý polrok roka 2020. Preto sme počítali sumy na základe prognóz, odhadov a čo, čo môže ešte nastať na základe skúseností z prvých troch mesiacov s pandémiou. Kto chce, tak tie čísla tam vidí, kto nechce, ten môže rozprávať klamstvá. Rozprávať tu o rozpočte, aká to bola buchla. Ak sa bavíme o, ak porovnávate ešte, pán exminister, zákon so zákonom, tak si pozrite, koľko strán mal váš zákon o štátnom rozpočte a koľko má novela o štátnom rozpočte. Pretože to, čo ste vy doniesli, bol, tie buchly, čo ste ukazovali, to je rozpočet, ale zákon o štátnom rozpočte určite nie je v takom rozsahu, ako ste ukazovali vy, takže toľko by ste tiež mohli vedieť. A ja viem, že vy to viete, že vy potrebujete len proste urobiť dojem. Takže nech sa páči, opozičnú politiku poznáme, vidím, že si na ňu zvykáte, áno, postupne sa to vypracuje, verím, že aj vy budete v nej celkom rásť a budete v nej lepší, lebo zatiaľ sú tu také amatérske chybičky krásy, ale v pohode. Takže, dámy a páni, poprosím vás o podporu tohto skráteného legislatívneho konania, aby sme mohli dostať rozpočet do reálnych čísel. Ďakujem pekne. (Potlesk.)